STEC บวก2% นิวไฮในรอบ 6 เดือน โบรกฯชี้เข้าซื้อ “หมอชิตแลนด์” จาก U หนุนธุรกิจ Win-Win
STEC บวก2% นิวไฮในรอบ 6 เดือน โบรกฯชี้เข้าซื้อ "หมอชิตแลนด์" จาก U หนุนธุรกิจ Win-Win โดย ณ เวลา 12.02 น. อยู่ที่ระดับ 25.00 บาท บวก 0.50 บาท หรือ 2.04%  ด้วยมูลค่าซื้อขาย 584.14 ล้านบาท 
11 เม.ย. 2562

ผู้สื่อข่าวรายงานว่า บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด(มหาชน) หรือ STEC ณ เวลา 12.02 น. อยู่ที่ระดับ 25.00 บาท บวก 0.50 บาท หรือ 2.04%  ด้วยมูลค่าซื้อขาย 584.14 ล้านบาท ราคาหุ้นปรับตัวแรงในรอบเกือบ 6 เดือน โดยนับตั้งแต่หุ้นขึ้นไปทดสอบระดับ 25.00 บาท เมื่อวันที่ 17 ต.ค.61

โดยวานนี้(10 เม.ย.61) บมจ.ซิโน-ไทย เอ็นจีเนียริ่ง แอนด์ คอนสตรัคชั่น (STEC) แจ้งว่าที่ประชุมคณะกรรมการบริษัทมีมติอนุมัติให้บริษัทเข้าทำสัญญาจะซื้อจะขายหุ้นทั้ง 100% ในบริษัท หมอชิตแลนด์ จำกัด จาก บมจ.ยู ซิตี้ (U) รวมเป็นเงิน 4.32 พันล้านบาท เพื่อพัฒนาโครงการก่อสร้างอาคารแฝดสำนักงานให้เช่า ภายใต้โครงการ หมอซิต คอมเพล็กซ์ ในเขตจตุจักร กรุงเทพมหานคร บนที่ดินรวมประมาณ 11 ไร่ 0 งาน 40.7 ตารางวา โดยมีวงเงินลงทุนเพื่อพัฒนาโครงการราว 7.79 พันล้านบาท
บล.ดีบีเอส วิคเคอร์ส (ประเทศไทย) ระบุในบทวิเคราะห์ว่า กรณีดังกล่าวคาดว่าจะเป็น Win-Win เพราะ STEC มีฐานะเป็นเงินสดสุทธิ 1 หมื่นล้านบาท จึงใช้เงินกู้น้อย และมีกลยุทธ์ต้องการรายได้ค่าเช่ามาช่วยกระจายความเสี่ยงจากธุรกิจหลักคือรับเหมาก่อสร้าง โดยคำแนะนำล่าสุดคือ “ซื้อ” ราคาพื้นฐาน 31 บาท
ส่วน U มีภาระหนี้เงินกู้ (Bearing Det) ณ สิ้นปี 61 ที่ 2.03 หมื่นล้านบาท ทางบริษัทจะนำเงินจากการขายหุ้นได้ที่ 4.32 พันล้านบาทบางส่วนไปคืนหนี้และบางส่วนไปลงทุน โดยคาดว่าจะมีกำไรเบื้องต้นอยู่ที่ราว 1 พันล้านบาท หรือ 0.001 บาทต่อหุ้น เพราะมีจำนวนหุ้นมากถึง 9.35 แสนล้านหุ้น แต่วานนี้ราคาหุ้นปรับขึ้นไป 0.12 บาทแล้ว ก็อาจมีการเก็งกำไรต่อ แต่ควรระมัดระวังขายเมื่อมีข่าวจริง (Sell on Fact)
นอกจากนี้ยังเห็นว่าบริษัทแม่ของ U คือบมจ.บีทีเอส กรุ๊ป โฮลดิ้งส์ (BTS) จะได้ประโยชน์จากกำไรตามส่วนได้เสียที่เพิ่มขึ้น คิดเป็นต่อหุ้นที่ 0.08 บาทหรือ 1% เทียบราคาหุ้น แต่ในแง่ราคาพื้นฐานไม่กระทบ เพราะเป็นรายการไม่ใช่เงินสด แนะนำ “ถือ” BTS ราคาพื้นฐาน 11.07 บาท